綴古詩語送無斁弟赴舉
作者：晁補之
朝代：宋

paragraphs: 鮮民之生，靡瞻匪父。
母氏劬勞，寧不我顧。
兄弟無遠，惟予與女。
執子之手，此夕何夕。
我心藴結兮，嗟予弟行役。
二之日栗烈，飄風發發。
子之清揚，麻衣如雪。
載馳載驅，出宿於干。
揆之以日，體無咎言。
既差我馬，遠送于野。
敦彼獨宿，于林之下。
無衣無褐，不念昔者。
陟彼高岡，或降于阿。
瞻望弗及，獨寐晤歌。
展轉反側，不平謂何。
顯允君子，洵美且異。
溫其如玉，干祿豈弟。
春日載陽，薇亦作止。
睍睆黄鳥，嚶其鳴矣。